text: মাঠে নামছেন তারা – এখন সময়
  সিনেমা মুক্তিকে সামনে রেখে সিনেমার নায়ক-নায়িকা, নির্মাতাসহ সংশ্লিষ্টরা প্রচারণা নিয়ে ব্যস্ত থাকেন। পার্শ্ববর্তী দেশ ভারতে তারকারা সিনেমার প্রচারণার জন্য বিভিন্ন টেলিভিশন রিয়েলেটি শো, টক শোসহ বিভিন্ন মাধ্যমে উপস্থিত হয়ে মাসের পর মাস প্রচারণার কাজ করতে দেখা যায়। তবে বাংলাদেশে প্রচারণার এমন কৌশল খুব বেশি দেখা যায় না। এবার সিনেমার প্রচারণার জন্য বিভিন্ন বিশ্ববিদ্যালয়ে যাচ্ছেন চিত্রনায়িকা পরীমনি।
  গিয়াস উদ্দিন সেলিম পরিচালিত 'স্বপ্নজাল' সিনেমাটি আগামী ৬ এপ্রিল সারাদেশে মুক্তি পাচ্ছে। এ সিনেমায় পরীমনির বিপরীতে অভিনয় করেছেন নবাগত ইয়াশ রোহান। সিনেমাটির প্রচারণার জন্য আগামী ২৫ মার্চ পরী-রোহান রাজধানীর ধানমন্ডিস্থ ইউনিভার্সিটি অব লিবারেল আর্টস (ইউল্যাব) ক্যাম্পাসে যাবেন শিক্ষার্থীদের সিনেমাটি দেখার আহ্বান জানাতে। এমনটাই জানান নির্মাতা গিয়াস উদ্দিন সেলিম।
  এ প্রসঙ্গে পরিচালক গিয়াস উদ্দিন সেলিম বলেন, ''আগামী ২৫ মার্চ থেকে সিনেমাটির নায়ক নায়িকাসহ আমরা মাঠ নামছি। তখন দর্শকদের মতামত নেব ও তাদের আহ্বান করব 'স্বপ্নজাল' সিনেমাটি দেখার। তা ছাড়া বেশ কয়েকটি শিক্ষাপ্রতিষ্ঠানে আমাদের যাওয়ার ইচ্ছে আছে।''
  'মনপুরা' খ্যাত চলচ্চিত্র নির্মাতা গিয়াসউদ্দিন সেলিম দীর্ঘদিন পর নির্মাণ করলেন 'স্বপ্নজাল' নামে সিনেমাটি। যৌথ প্রযোজনায় নির্মিত এ সিনেমাটি বাংলাদেশ থেকে বেঙ্গল ক্রিয়েশন্স ও ভারত থেকে বেঙ্গল বারতা যৌথভাবে প্রযোজনা করছে। ইতোমধ্যে সিনেমাটি বিনা কর্তনে সেন্সর বোর্ডের ছাড়পত্র পেয়েছে। মিলেছে যৌথ প্রযোজনার প্রিভিউ কমিটির অনুমোদন।
  পরীমনি-ইয়াশ রোহান ছাড়াও এতে অভিনয় করেছেন মিশা সওদাগর, ফজলুর রহমান বাবু, শাহানা সুমী, শহিদুল আলম সাচ্চু, শিল্পী সরকার অপু, ইরফান সেলিম, ফারহানা মিঠু, ইরেশ যাকের, মুনিয়া, শাহেদ আলী, আহসানুল হক মিনুসহ আরো অনেকে। সিনেমাটির সংগীত পরিচালনা করেছেন অর্ণব। ২০১৫ সালের ফেব্রুয়ারিতে চাঁদপুর শহরের ডাকাতিয়া নদীর পাড়ে 'স্বপ্নজাল'-এর শুটিং শুরু হয়। এরপর কলকাতাসহ দেশের বিভিন্ন লোকেশনে দৃশ্য ধারণের কাজ হয়। চলতি বছরের শুরুর দিকে শুটিং শেষ করেন পরিচালক।
  পরীমনি অভিনীত সর্বশেষ 'অন্তর জ্বালা' নামের সিনেমাটি সারাদেশে মুক্তি পায়। মালেক আফসারি পরিচালিত এ সিনেমায় পরীমনির বিপরীতে অভিনয় করেন চিত্রনায়ক জায়েদ খান। সিনেমাটি মুক্তির পর প্রশংসা কুড়ান পরীমনি।